# ****Værd at overveje ved investeringer****

**Af konsulent Michael Friis Pedersen**

**Når du overvejer at foretage en større investering på din bedrift, kan en udregning af kalkulationsrenten hjælpe med til at afklare, om projektet er rentabelt. Kalkulationsrenten er den rente, du vælger at kalkulere med i din investeringsberegning, og den afgøres helt af de finansielle forhold på din bedrift. Størrelsen på renten fortæller, hvor meget merværdi investeringen vil give i forhold til andre muligheder.**

Jo højere en kalkulationsrente, desto større vægt lægges der på en hurtig gevinst. Jo lavere kalkulationsrenten i beregningen er, jo længere en tidshorisont er der på, hvornår investeringen giver afkast.

**Du kan altså bruge kalkulationsrenten** til over tid at sammenveje alle fordele og ulemper ved investeringen og derved gøre det muligt at sammenligne værdien af effekter i den nære og mere fjerne fremtid.

Eller sagt på en anden måde: Kalkulationsrenten bestemmer, om der er et fornuftigt forhold mellem investeringen og de positive effekter, som investeringen har i fremtiden.

**Individuel kalkulationsrente**

Når man regner på, om en investering er rentabel, har det derfor stor betydning, hvilken kalkulationsrente man bruger.

Eftersom kalkulationsrentens størrelse afhænger helt af din bedrifts finansielle forhold, giver det ikke mening at anvende et standardtal som for eksempel 5 procent, og den kan let variere i spændet fra ca. 3-11 procent.

Kalkulationsrenten afhænger blandt andet af gældsprocenten og gældens sammensætning, af skatteforhold, og af om man for eksempel ønsker at investere i jord, bygninger eller maskiner.

**Sådan beregnes kalkulationsrenten**

I stedet for kun at regne på investeringen isoleret set, bør man tage udgangspunkt i bedriftens samlede finansiering før og efter investeringen. Ud fra de vægtede gennemsnitlige kapitalomkostninger før og efter investeringen beregner man en kalkulationsrente, som er den marginale kapitalomkostning for investeringen. På den måde kan man tage højde for ændringer i bedriftens samlede finansiering, herunder ændringer i bedriftens risiko og gearing.

**Eksempel**

Antag for eksempel, at du har vægtede gennemsnitlige kapitalomkostninger før investeringen på 4 % og en balancesum på 25 mio. kr. Investeringen vil være på 5 mio. kr., og du forventer, at dine vægtede gennemsnitlige kapitalomkostninger vil være 4,5 %, efter at du evt. har gennemført investeringen. Det betyder, at du vil have en balancesum på 30 mio. kr., efter at du har gennemført investeringen.

Et godt bud på en rimelig kalkulationsrente til evaluering af den mulige investering er 7 %

((30 mio. kr. x 4,5 %) – (25 mio. kr. x 4,0 %))

(30 mio. kr. – 25 mio. kr.).

Afkastet af investeringen skal altså i dette eksempel være større end 7 %, for at investeringen kan siges at være rentabel.

Det er altså både muligt og vigtigt at tage konkret og individuel stilling til kalkulationsrenten i forhold til den konkrete investering og i forhold til bedriftens individuelle økonomiske forhold.

Faktaboks

**Kalkulationsrente**

En kalkulationsrente er den rente, du vælger at kalkulere med, når du foretager en investeringsberegning. Den er bestemt af de individuelle finansielle forhold på din bedrift.

**3 gode råd**

* Læs mere i notatet ”Kalkulationsrente i forhold til investeringer”, som du kan finde på www.landbrugsinfo.dk.
* Bed din konsulent om hjælp til at beregne kalkulationsrenten og vurder rentabiliteten i investeringen.
* Husk, at prisen på penge stiger, når du øger din gældsprocent.